A Bizottság határozata

(1993. január 19.)

a halászati termékekben az élősködők kimutatása céljából végzett, szemrevételezéssel történő vizsgálat részletes szabályainak megállapításáról

(93/140/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1] és különösen annak melléklete IV. fejezete V. 1. pontjára,

mivel a 91/493/EGK irányelv meghatározza a halászati termékek parton, valamint feldolgozó hajókon történő kezelése során végrehajtott élősködő-ellenőrzésekre vonatkozó követelményeket;

mivel a halászati ágazatban dolgozók feladata, hogy a 91/493/EGK irányelv 6. cikkében megállapított szabályokkal összhangban a halászati termékek előállításának valamennyi fázisában saját ellenőrzéseket hajtsanak végre annak érdekében, hogy a láthatóan élősködőkkel fertőzött hal ne kerülhessen emberi fogyasztásra;

mivel a 91/493/EGK irányelv melléklete I. fejezetének II. 5. pontja szerint ugyanazok a szabályok érvényesek a parti létesítményekre és a feldolgozó hajókra;

mivel a szemrevételezéssel történő vizsgálatra vonatkozó részletes szabályok elfogadása megköveteli az élősködők és a szemrevételezéssel történő vizsgálat fogalmainak tisztázását, valamint az elvégzendő megfigyelések természetének és gyakoriságának meghatározását;

mivel az e határozatban meghatározott intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

E határozat alkalmazásában:

1. "látható élősködő": olyan parazita vagy parazitacsoport, amely a hal szöveteitől tisztán elkülönülő formával, színnel vagy anyaggal/tapintattal rendelkezik;

2. "szemrevételezéssel történő vizsgálat": a hal vagy halászati termék roncsolásmentes, optikai nagyítóeszközök nélküli, jó látási viszonyok közötti megvizsgálása az emberi látás segítségével, beleértve – amennyiben szükséges – a lámpázást is.

2. cikk

(1) A szemrevételezéssel történő vizsgálatot reprezentatív számú mintán kell elvégezni.

(2) A parti létesítményekért felelős személyek és az üzemhajó fedélzetén dolgozó szakemberek meghatározzák az (1) bekezdésben említett vizsgálatok nagyságrendjét és gyakoriságát, figyelembe véve a halászati termékek jellegét, származási helyét és felhasználását.

3. cikk

Az előállítás során a kizsigerelt hal szemrevételezéssel történő vizsgálatát szakemberek végzik a hasüregen és az emberi fogyasztásra szánt májon és halikrán. Az alkalmazott kizsigerelési módszer szerint a szemrevételezéssel történő vizsgálatot az alábbiak szerint végzik:

1. kézi kizsigerelés esetén a munkát végző személy folyamatosan a zsigerelés és a mosás során;

2. gépi kizsigerelés esetén egy tételenként minimum 10 hal nagyságú reprezentatív mintából való mintavétellel.

4. cikk

A halfilék, illetve halszeletek szemrevételezéssel történő vizsgálatát szakemberek végzik a húsfilézést vagy szeletelést követő tisztogatása során. Ha darabonkénti vizsgálat nem lehetséges a filék nagysága vagy a filézési műveletek következtében, akkor mintavételi tervet kell készíteni, és az illetékes hatóság számára hozzáférhetővé tenni a 91/493/EGK irányelv 6. cikkének (1) bekezdésében meghatározott rendelkezésekkel összhangban. Amennyiben technikai szempontból lehetséges a filék lámpázása, azt a mintavételi tervnek tartalmaznia kell.

5. cikk

Ennek a határozatnak a tagállamok a címzettjei.

Kelt Brüsszelben, 1993. január 19-én.

a Bizottság részéről

René Steichen

a Bizottság tagja

[1] HL L 268., 1991.9.24., 15. o.

--------------------------------------------------